和葛天民南翔寺韵
作者：釋普洽
朝代：宋

paragraphs: 白鶴南翔何日返，香雲不動春風轉。
屋爲鱗次枕江安，江作蛇行到門遠。
的的明燈金殿寒，沉沉複道長廊晚。
老翁矍鑠皎須眉，愛客將迎笑盈面。
自言天監拓基來，食指數千猶共飯。
斷碑壁下試摩挲，龜趺剝落生苔蘚。
茫茫往事比寒潮，蒼烟落日愁難遣。
遣中何處愜深深，玉甃新池開別院。
二齊已去老堪殂，故壘空來巢舊燕。
吾宗有弟知此懷，炊黍功名豈云願。
便呼阿買寫新詩，研池澀擁清冰片。